Бюджетната комисия в НС отхвърли ветото на президента върху част от бюджета на НЗОК - Телевизия Европа
С 12 гласа „за“, 6 „против“ и 1 „въздържал се“ депутатите в бюджетната парламентарна комисия приеха отново целия бюджет на НЗОК за 2018 г. и по този начин отхвърлиха ветото на президента, наложено върху част от текстовете на финансовата рамка на Касата за догодина.
С тях се забранява заплащането на нови молекули през 2018 – а година. От ръководството на НЗОК увериха, че няма да има пациенти, лишени от лечение, независимо от мярката. А тя сама по себе си ще облекчи сериозно разходите на Касата, които именно заради подобни нови медикаменти, скачат всяка година. От 2014-та до момента броят на т.нар. иновативни лекарства, които биват заплащани от Касата, е 28. За догодина обаче са заявени още 32 медикамента за различни болести, които ще струват на държавата около 40 млн. лв. За по-голямата част от тях НЗОК е осигурила алтернативно лечение.
Жени Начева – зам.-министър на здравеопазването: „Само за 4 от лекарствените продукти не е осигурено такова алтернативно лечение. За 2 от тях – те са редки заболяваия. Процедурата законовата все още не е извървяна, т.е не са включени и преминали през Комисията за оценка на редките заболяания. За другите два медикамента ние считаме, че както досега може да се разчита, в случай, че има такива пациенти, на съдействие от съответните притежатели с разрешения за употреба да се поеме лечението при необходимост от самите тях“.
В случая с иновативните медикаменти не става въпрос само за спестяване на среедства. Оказва се, че за голяма част от тях няма конкретно предписание как да бъдат приемани.
Менда Стоянова – председател на Комисията по бюджет и финанси в НС: „За тези 32 молекули, за които говорим, към момента дори няма ясно и точно разписано начина, алгоритъма, по който трябва да се извърши лечението с тези продукти. Просто казано – по колко хапчета или по колко милилитра, в какъв срок, в какви продължтелности и т.н“.
Менда Стоянова изрази надежда, че ветото на президента Румен Радев не е обвързано с политически мотиви, въпреки че указът му при вота в комисията беше подкрепен единствено от депутатите от БСП. Наложеното вето ще бъде гласувано в пленарната зала в четвъртък.